Myneme eraftighen bescheidene manne Ernste van Dotzem, eyneme voghede to Abo, deme eyn buydet Johan Duderstat, eyn borghere to Reuale, zinen willighen deinst to allen tiden bereiden. Juwer bescheidenheit do ich to wetene, dat ich iuwen breif wol vornomen hebbe wnde hebbe deme rade vnses stades dei zake vor stan laten, dat hii zei schuldighen, dat zei ju juwen cnecht af gheslaghen hebben; dar antwordet zei thou, dat zei des vnschuldich zin vnde hebben mi ghebeden dat ich thou ju wolde varen vnde wolde in der zake berichten wo dat zei here gan zi; des eyn kan ich noch tor tit nicht wol thou iu kamen. Hir vmme so hebbich dei zake tusschen ju vnde vnseme rade tho nu ghe nomen tusschen hir vnde zunte Johannis daghe to midzomere dat it in guder vrenschop stan zal also na juwenne brewe dar hii nu inne ghe mechtighet hebben. Wes ich dar bi do dat ju dat wol behaghen zole, hir vnder so moghi des berichtet werden van luyden, dat dei schult vnse nicht eyn is; vnde war hii meinen dat ich ofte eijn ander ju vruden mochte, dar wolde wi bi ju komen vnde wolden ju alle zake berichten, also dat ich hape dat hii vnde vnse stat in guder vrenschap solden bliuen. Eyner antwordes begher ich van dusseme brewe. Ghescreuen in sunte Peters auende; vnse leiuen here mote jn lange bewaren zunt vnde mechtich. Adress: Syneme erafftighen wisen manne Ernste van Dotzen, eyneme voghede to Abo.